Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2012/010 RO/Mechel, Romania) /* COM/2014/0255 final */





PERUSTELUT Vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[1] 12 artiklassa sallitaan se, että Euroopan globalisaatiorahastosta (EGR) voidaan ottaa vuosittain käyttöön enintään 150 miljoonaa euroa (vuoden 2011 hintoina) ylittämällä rahoituskehyksen asianomaisten otsakkeiden enimmäismäärät. Rahastosta sellaisille hakemuksille, jotka esitettiin 31. joulukuuta 2013 mennessä, myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[2]. Romania toimitti 21. joulukuuta 2012 hakemuksen EGF/2012/010 RO/Mechel EGR:n rahoitustuen saamiseksi sen jälkeen, kun SC Mechel Campia Turzii SA ja yksi sen jatkojalostaja (SC Mechel Reparatii Targoviste SRL) oli vähentänyt työntekijöitä Romaniassa. Tutkittuaan hakemuksen perusteellisesti komissio on tullut asetuksen (EY) N:o 1927/2006 10 artiklan mukaisesti siihen tulokseen, että asetuksessa säädetyt edellytykset rahoitustuen saamiseksi täyttyvät. HAKEMUKSEN TIIVISTELMÄ JA ANALYYSI Keskeiset tiedot: || EGR-viitenumero || EGF/2012/010 Jäsenvaltio || Romania 2 artikla || a alakohta Ensisijainen yritys || SC Mechel Campia Turzii SA Toimittajat ja jatkojalostajat || 1 Viiteajanjakso || 20.6.2012–20.10.2012 Yksilöllisten palvelujen tarjoamisen aloittamispäivä || 1.3.2013 Hakemuksen päivämäärä || 21.12.2012 Työntekijävähennykset viiteajanjaksolla || 825 Työntekijävähennykset ennen viiteajanjaksoa ja sen jälkeen || 688 Tukikelpoiset työntekijävähennykset yhteensä || 1 513 Toimenpiteisiin osallistuvien vähennettyjen työntekijöiden määrä || 1 000 Yksilöllisten palvelujen kustannukset euroina || 6 909 300 EGR:n täytäntöönpanokustannukset[3] euroina || 233 000 EGR:n täytäntöönpanokustannukset prosentteina || 3,26 Kokonaisbudjetti euroina || 7 142 300 EGR:n tuki euroina (50 %) || 3 571 150 1. Hakemus esitettiin komissiolle 21. joulukuuta 2012, ja sitä täydennettiin lisätiedoin 4. maaliskuuta 2014 asti. 2. Hakemus täyttää asetuksen (EY) N:o 1927/2006 2 artiklan a alakohdassa esitetyt EGR:n rahoitustuen myöntämisen edellytykset, ja se tehtiin saman asetuksen 5 artiklassa säädetyssä kymmenen viikon määräajassa. Työntekijävähennysten ja globalisaatiosta johtuvien maailmankaupan huomattavien rakenteellisten muutosten välinen yhteys 3. Osoittaakseen yhteyden työntekijävähennysten ja globalisaatiosta johtuvien maailmankaupan huomattavien rakenteellisten muutosten välillä Romania väittää, että valmiiden ja puolivalmiiden terästuotteiden valmistus, jonka alalla Mechel Campia Turzii ja Mechel Reparatii Targoviste toimivat, on kärsinyt vakavista talouden häiriötiloista EU:n markkinaosuuden vähennyttyä nopeasti terästuotteiden alalla ja Kiinan kaltaisten maiden markkinaosuuden kasvettua. Romanian viranomaiset ovat toimittaneet tietoja[4], jotka osoittavat, että koko terästeollisuuden osalta raakateräksen tuotanto väheni EU-27:ssa 206,9 miljoonasta tonnista vuonna 2006 177,6 miljoonaan tonniin vuonna 2011; näin ollen EU-27:n markkinaosuus vähentyi 16,6 prosentista vuonna 2006 11,7 prosenttiin vuonna 2011, kun samaan aikaan Kiinan markkinaosuus kasvoi 33,7 prosentista 45,0 prosenttiin. Vuosina 2002–2011 Kiinan markkinaosuus yli kaksinkertaistui 20,2 prosentista, kun taas EU-27:n markkinaosuus laski puoleen 20,8 prosentista. 4. Teräksen todettavissa oleva kulutus[5] (raakateräsekvivalenttina) kasvoi vuosina 2009–2011 EU-27:ssa 127,0 miljoonasta tonnista 168,7 miljoonaan tonniin (+ 32,9 %), mutta ei kuitenkaan saavuttanut kriisiä edeltänyttä tasoa, kun taas maailmanlaajuinen kulutus kasvoi 1 219,6 miljoonasta tonnista 1 484,7 miljoonaan tonniin (+ 21,7 %) ja ylitti vuoden 2008 luvut. Samanlainen suuntaus todettiin valmiiden terästuotteiden todettavissa olevan kulutuksen osalta; se kasvoi 32,0 prosenttia EU-27:ssa verrattuna 21,4 prosenttiin koko maailmassa. EU-27:ssa suuri osa tästä kysynnän elpymisestä katettiin tuonnin avulla. 5. Vuosien 2009 ja 2011 välillä valmiiden ja puolivalmiiden terästuotteiden tuonti kasvoi EU-27:ssa 101,0 miljoonasta tonnista 138,4 miljoonaan tonniin (+ 37,0 %), kun taas sitä vastoin tällaisten tuotteiden tuonti Kiinaan väheni 22,3 miljoonasta tonnista 16,3 miljoonaan tonniin (− 26,9 %). Samalla ajanjaksolla puolivalmiiden ja valmiiden terästuotteiden vienti kasvoi EU-27:ssa 112,8 miljoonasta tonnista 145,8 miljoonaan tonniin (+ 29,2 %), mutta se kasvoi vielä huomattavasti enemmän kolmansissa maissa, kuten Kiinassa (+ 99,8 %), Yhdysvalloissa (+ 43,8 %) ja Etelä-Koreassa (+ 42,6 %). Näiden maiden yhteen laskettu osuus valmiiden ja puolivalmiiden terästuotteiden viennistä maailmanlaajuisesti oli vuonna 2009 21,8 prosenttia verrattuna EU-27:n 35,8 prosenttiin. Nämä tiedot osoittavat, että EU:ssa on todettu valmiiden ja puolivalmiiden terästuotteiden EU:hun suuntautuvan tuonnin kasvaneen huomattavasti viime vuosina ja tällaisten tuotteiden viennin vähentyneen suhteellisesti. Nämä tekijät yhdessä ovat johtaneet EU:n markkinaosuuden menetykseen valmiiden ja puolivalmiiden terästuotteiden alalla, jolla Mechel toimi. Nämä tapahtumat ovat vaikuttaneet kielteisesti alan suorituskykyyn, mikä näkyy EU:n terästeollisuuden kilpailukykyyn kansainvälisellä tasolla kohdistuvissa paineissa ja teräsalan rakenneuudistuksesta Euroopassa johtuvissa työpaikkojen menetyksissä.[6] 6. Terästeollisuuden alalla on tähän mennessä tehty viisi EGR-tukihakemusta, joista neljä koski tuen antamista työntekijöille, jotka on vähennetty globalisaatiosta johtuvien maailmankaupan huomattavien rakenteellisten muutosten seurauksena[7], ja yksi koski tuen antamista työntekijöille, jotka on vähennetty maailmanlaajuisen talous- ja rahoituskriisin suorana seurauksena[8]. Työntekijävähennysten määrän ja 2 artiklan a alakohdan mukaisten kriteerien täyttymisen osoittaminen 7. Romanian hakemus perustuu asetuksen (EY) N:o 1927/2006 2 artiklan a alakohdan mukaiseen toimintakriteeriin, jossa edellytetään vähintään 500 työntekijän vähentämistä neljän kuukauden aikana jäsenvaltiossa sijaitsevasta yhdestä yrityksestä, mukaan luettuna työntekijät, jotka vähennetään sen tavarantoimittajien ja jatkojalostajien palveluksesta. 8. Hakemuksesta ilmenee, että Mechel Campia Turziin ja yhden sen jatkojalostajan palveluksesta vähennettiin 825 työntekijää neljän kuukauden viiteajanjakson aikana 20. kesäkuuta 2012 – 20. lokakuuta 2012. Lisäksi osana samaa joukkoirtisanomista vähennettiin 688 työntekijää viiteajanjakson ulkopuolella. Kaikki nämä työntekijävähennykset on laskettu asetuksen (EY) N:o 1927/2006 2 artiklan toisen kohdan kolmannen luetelmakohdan säännösten mukaisesti. Komissio on saanut 2 artiklan toisen kohdan kolmannen luetelmakohdan mukaisesti vahvistuksen, että tämä on vähentämisten todellinen määrä. Selvitys työntekijävähennysten ennakoimattomasta luonteesta 9. Romanian viranomaisten mukaan päätöstä Mechel Campia Turziin työntekijöiden vähentämisestä ei olisi voitu ennakoida. Mechel ilmoitti marraskuussa 2009 kolmen uuden tuotantolinjan valmistumisesta sen tehtaalla Câmpia Turziissa. Kuitenkin vuoden 2011 lopussa Mechelin toiminta Romaniassa alkoi kärsiä taloudellisista vaikeuksista. Ne johtuivat tappioista, joita oli aiheutunut kahden edellisen varainhoitovuoden aikana, koska Euroopan teräsmarkkinoiden hinnat olivat kehittyneet epäsuotuisasti rautaromun hintojen nousun ja valmiiden tuotteiden heikon kysynnän vuoksi. Mechel Campia Turzii otti vuoden 2011 lopulla käyttöön useita henkilöstökustannusten vähentämiseen tähtääviä toimenpiteitä (esim. yksilöllisten palkankorotusten, lisäpalkkioiden ja kannustimien jäädyttäminen, ylityökielto, työvuorojen uudelleenjärjestely, työajan vähentäminen siten, että palkat suhteutetaan työaikaan). Toimenpiteet eivät kuitenkaan tuoneet ratkaisua yrityksen taloudellisiin vaikeuksiin, ja se päätti aloittaa joukkovähentämiset. Työntekijöitä vähentävät yritykset ja tuen kohteena olevat työntekijät 10. Hakemus koskee 1 513:a vähennettyä työntekijää (1 441 viiteajanjaksolla ja sen jälkeen Mechel Campia Turziin osalta ja 72 Mechel Reparatii Targovisten osalta). Romanian viranomaiset ovat arvioineet, että 1 000 vähennettyä työntekijää osallistuu koordinoituun yksilöllisten palvelujen pakettiin. 11. Tuen kohteena olevat työntekijät voidaan jaotella seuraavasti: Ryhmä || Lukumäärä || Prosenttiosuus Miehiä || 728 || 72,80 Naisia || 272 || 27,20 EU:n kansalaisia || 1 000 || 100,00 Muun kuin EU-valtion kansalaisia || 0 || 0,00 15–24-vuotiaita || 9 || 0,90 25–54-vuotiaita || 879 || 87,90 55–64-vuotiaita || 112 || 11,20 Yli 64-vuotiaita || 0 || 0,00 12. Tuen kohteena olevista työntekijöistä neljällä on pitkäaikainen terveysongelma tai toimintarajoite. 13. Ammattiryhmien mukainen jaottelu on seuraava: Ryhmä || Lukumäärä || Prosenttiosuus Johtajat || 32 || 3,20 Erityisasiantuntijat || 61 || 6,10 Asiantuntijat || 91 || 9,10 Avustavat toimistotyöntekijät || 81 || 8,10 Palvelu- ja myyntityöntekijät || 6 || 0,60 Rakennus-, korjaus- ja valmistustyöntekijät || 271 || 27,10 Prosessi- ja kuljetustyöntekijät || 449 || 44,90 Muut työntekijät || 9 || 0,90 14. Romania on vahvistanut asetuksen (EY) N:o 1927/2006 7 artiklan mukaisesti, että miesten ja naisten välisen tasa-arvon sekä syrjimättömyyden politiikkaa on sovellettu ja sovelletaan jatkossa EGR:n toteuttamisen eri vaiheissa ja etenkin haettaessa siitä tukea. Asianomaisen alueen ja sen viranomaisten ja sidosryhmien kuvaus 15. Työntekijävähennykset ovat koskettaneet erityisesti Câmpia Turziin kuntaa ja sitä ympäröivää aluetta Clujin piirikunnan kaakkoisosassa Romanian luoteisosassa. Sosioekonomiselta kannalta Câmpia Turziin alueelle on ominaista alhainen tulotaso ja taloudellisen toiminnan heikko monipuolistuminen. AJOFM Cluj arvioi, että noin puolet Câmpia Turziin työikäisestä väestöstä työskentelee teollisuuden palveluksessa. Mechel Campia Turzii oli alueen suurin työnantaja 1 837 työntekijällään (kesäkuussa 2012), mikä vastasi noin kolmannesta työntekijöiden kokonaismäärästä kyseisellä alueella. Paikalliset työmarkkinat ovat hyvin rajoittuneet, koska työttömyysaste Câmpia Turziin alueella on yleensä noin 5 prosenttia ja avoimien työpaikkojen osuus on hyvin pieni (alle 0,5 %)[9]. 16. Toimenpiteiden täytäntöönpanosta vastaavat viranomaistahot ovat Romanian kansallinen työvoimavirasto (ANOFM) ja Clujin piirikunnan työvoimavirasto (AJOFM Cluj). 17. Muita sidosryhmiä ovat paikalliset ja alueelliset viranomaiset, ammattiliitot ja yritykset, jotka kytketään osuuskuntaan, joka perustetaan tukemaan tuen kohteena olevia työntekijöitä osana toimenpidettä, jolla tuetaan riippumattoman toiminnan aloittamista. Työntekijävähennysten odotettu vaikutus paikalliseen, alueelliseen tai koko maan työllisyyteen 18. Yli kaksi kolmasosaa vähennetyistä työntekijöistä asuu Câmpia Turziissa ja sen lähialueella ja lähes kolmannes Clujin piirikunnan muissa osissa. AJOFM Clujin mukaan Clujin piirikunnan työttömyysaste oli 3,7 prosenttia ennen työntekijävähennyksiä ja kasvoi 4,1 prosenttiin helmikuussa 2013 työntekijävähennysten jälkeen. Työttömien määrä Câmpia Turziin alueella yli kaksinkertaistui (481:stä 1 290:een) työntekijävähennysten vuoksi, ja työssä käymättömien henkilöiden osuus 18–62-vuotiaassa väestössä nousi 2,7 prosentista 7,2 prosenttiin. Työntekijävähennyksillä on näin ollen ollut huomattavia vaikutuksia paikallisiin työmarkkinoihin, kun otetaan huomioon Câmpia Turziin alueella tarjolla olevien työpaikkojen vähäinen määrä (keskimäärin 30 avoinna olevaa työpaikkaa kuukaudessa) ja mahdollisten työnantajien vähäinen määrä. Vuosien 2008 ja 2010 välillä terästeollisuuden työntekijöiden määrä Clujin piirikunnassa laski jatkuvasti ja tämän alan investointien nettomäärä väheni merkittävästi. AJOFM Clujin mukaan suurimmalla osalla vähennetyistä työntekijöistä on nimenomaan metallurgiseen teollisuuteen liittyvää ammattipätevyyttä, jolle ei enää ole kysyntää Clujin piirikunnassa avoimia työpaikkoja tarjoavien työnantajien keskuudessa. Rahoitettavaksi tuleva koordinoitu yksilöllisten palvelujen paketti ja sen arvioitujen kustannusten erittely sekä toimien täydentävyys rakennerahastoista rahoitettavien toimien kanssa 19. Kaikki seuraavassa lueteltavat toimenpiteet muodostavat yhdessä koordinoidun yksilöllisten palvelujen paketin, jonka tavoitteena on vähennettyjen työntekijöiden integroituminen uudelleen työmarkkinoille[10]: – Työntekijöiden rekisteröinti: Toimenpide koostuu rekisteröitymislomakkeen täyttämisestä hankkeen koordinointikeskuksen tietokantaa varten. Tarkoituksena on määrittää kunkin työntekijän taidot, pätevyys ja kokemus, validoida heidän asemansa ja määritellä heidän tarpeensa ja preferenssinsä. – Tiedotus, ammatillinen ohjaus ja neuvonta: Tämä toimenpide käsittää joukon hankkeen koordinointikeskuksen kehittämiä toimia: – hankkeesta tiedottaminen Câmpia Turziin alueen yrityksille ja avoimien työpaikkojen kartoittaminen; – tuen kohteena oleville työntekijöille suunnattu tiedottaminen paikallisista työmarkkinoista, työlainsäädännöstä, ammatillisen koulutuksen kursseista ja työllistymismahdollisuuksista; – motivointihaastattelut, psykologiset arvioinnit ja soveltuvuustestit tuen kohteena oleville työntekijöille; – uraneuvonnan ja ammatillisen ohjauksen tarjoaminen tuen kohteena oleville työntekijöille ja yksittäisen toimintasuunnitelman laatiminen jokaiselle tuen kohteena olevalle työntekijälle; – neuvonnan tarjoaminen siitä, miten työpaikka löydetään, miten mahdollista työnantajaa lähestytään, miten käyttäydytään ennen ja jälkeen työpaikkahaastattelun; – muihin hankkeen toimiin (esim. ammatillisen koulutuksen kursseille, työharjoitteluun, osuuskuntiin) osallistumista koskevat suositukset. – Ammatillisen koulutuksen kurssit ja työharjoittelujaksot: Tämä toimenpide käsittää ammatillisen koulutuksen kurssien tarjoamisen työntekijöille heidän tarpeidensa mukaisesti niin kuin ne on yksilöity tiedotuksen, ammatillisen ohjauksen ja neuvonnan avulla. Kurssit, jotka kestävät yleensä kolmesta kuuteen kuukautta, järjestetään 7–28 hengen ryhmille. Niitä tarjoavat maksujen ja sosiaalitarkastuksen kansallisen viraston ja ammatillisen koulutuksen kansallisen keskuksen tunnustamat hyväksytyt ulkoiset palveluntarjoajat, ja niiden päätteeksi myönnetään todistus hankitusta osaamisesta[11]. Kun kurssille osallistujat ovat päättäneet kurssinsa ja saaneet todistuksensa, koulutuksen tarjoajat saavat maksunsa tositteita vastaan sen jälkeen, kun järjestelyt on vahvistettu AJOFM Clujin kanssa. Hankkeen koordinointikeskus koordinoi koulutustoimia ja seuraa jokaista kurssia. Koulutukseen osallistujia seurataan kuuden kuukauden ajan kurssin päättymisestä. Työntekijöillä on myös mahdollisuus osallistua 5–90 päivän työharjoittelujaksoille, joita työntekijävähennysten koettelemalla alueella toimivat mahdolliset työnantajat järjestävät vähennetyille työntekijöille. – Tuki riippumattoman toiminnan aloittamiseen: AJOFM Cluj auttaa perustamaan uuden osuuskunnan muodossa toimivan yrityksen[12], jolla on vakiomuotoinen yhtiöjärjestys[13]. Sen jäseniksi tulee 250 tuen kohteena olevaa työntekijää ja se valmistaa useita erilaisia urheiluvälineitä romanialaiselle urheiluvälineyritykselle, joka itse on monikansallisen urheiluvälineyrityksen alihankkija[14]. Tuen kohteena oleville työntekijöille annettiin mahdollisuus ilmaista kiinnostuksensa tulla osuuskunnan jäseniksi. AJOFM Cluj valitsee osuuskunnan 250 jäsentä asiasta kiinnostuneiden tuen kohteena olevien työntekijöiden ryhmästä kahden soveltuvuuskokeen perusteella, ja kyseiset työntekijät lähetetään harjoittelujaksolle arvioitaviksi muihin yrityksiin, jotka harjoittavat samankaltaista toimintaa. Jokainen valittu työntekijä on oikeutettu 15 000 euron suuruiseen seteliin, joka käytetään jäsenmaksuna osuuskunnan pääoman kartuttamiseksi[15]. Osuuskunta käyttää suurimman osan näistä varoista – lukuun ottamatta oikeudellisiin ja hallinnollisiin käynnistyskustannuksiin ja käyttöpääomaan[16] varattua osuutta – osuuskunnan tuotantotoimintansa toteuttamiseen tarvitsemien koneiden, laitteiden ja raaka-aineiden hankkimiseen[17]. Koneet, laitteet ja raaka-aineet maksetaan kullekin osuuskunnan jäsenelle annetun setelin kattamista varoista. – Tuotantoresurssien hankintaan ja tuotantotilan varustamiseen liittyvien tarpeiden ja osuuskuntaan liittyvien henkilöiden määrän välillä on yhteys. Se, kuinka monta henkilöä osuuskuntaan otetaan, perustuu tuotantoresurssien hankintaan ja osuuskunnan toimintaan liittyviin tarpeisiin. Työntekijöillä on yhtäläiset oikeudet osuuskunnassa. He omistavat yhdessä tuotantoresurssit, määräävät omista palkoistaan ja osingoistaan ja päättävät tulevista liiketoimintasuunnitelmista ja investoinneista[18]. Työntekijöiden on sitouduttava toimimaan osuuskunnassa sen toiminnan kolmen ensimmäisen vuoden ajan. Jos työntekijä päättää lähteä ennen tämän määräajan päättymistä, osuuskunnan hallintoelimet päättävät kyseisille työntekijöille maksettavan korvauksen määrästä, jonka on vastattava heidän osuuttaan osuuskunnan osuuspääomasta, ja siitä, millä ehdoin korvaus maksetaan. Uusien jäsenten, jotka haluavat liittyä osuuskuntaan, on suoritettava vastaava maksuosuus (joka voidaan rahoittaa muiden tukihankkeiden kautta). – Osuuskunnan ja sen asiakkaan välillä tehdään kaupallinen sopimus aluksi neljän vuoden ajaksi, jota voidaan pidentää (asiakkaalla on kymmenvuotinen sopimus monikansallisen urheiluvälinevalmistajan kanssa). Osuuskunnan ja sen asiakkaan välinen sopimus tehdään markkinaehdoin, ja sillä varmistetaan osuuskunnan tulot. Sopimuksessa ei tosin ole yksinoikeuslauseketta, ja osuuskunta voi monipuolistaa asiakaskuntaansa. AJOFM Cluj takaa hankkeen kestävyyden tekemällä kirjallisen sitoumuksen osuuskunnan kanssa[19]. – Komissio katsoo, että tämä suunnittelultaan ja toteutukseltaan innovatiivinen toimenpide täyttää täysin asetuksen (EY) N:o 1927/2006 3 artiklan a alakohdassa tukikelpoisille toimille vahvistetut vaatimukset ja erityisesti, että tämän toimenpiteen voidaan katsoa kuuluvan toimenpiteiden ”yrittäjyyden edistäminen tai tuki itsenäiseen ammatinharjoittamiseen” luokkaan. – Tuotantotilan vuokraus ja vuokran maksu hankkeen keston ajan: Osuuskunnan toiminta alkaa 50 työntekijää työllistävällä kokeilulinjalla, jota laajennetaan enintään yhteensä 250 työntekijään. Tuotantolaitosten vuokran maksaa AJOFM Cluj (EGR:n yhteisrahoituksella) EGR:n täytäntöönpanokauden loppuun saakka (maaliskuu 2015) ja sen jälkeen osuuskunnan asiakas. – Matkakorvaus: Toimenpide koostuu enintään 250 euron suuruisesta avustuksesta henkilöä kohti, ja sillä on tarkoitus kattaa kustannukset, jotka aiheutuvat työntekijöiden matkustaessa kodistaan paikkaan, johon heidät kutsutaan työhaastatteluun tai jossa he osallistuvat muihin hankkeen toimiin. Avustuksen saajien on asuttava työntekijävähennysten kohteena olevalla alueella ja osallistuttava vähintään kahteen hankkeen toimeen. – Haastatteluavustus: Toimenpide koostuu enintään 100 euron suuruisesta avustuksesta henkilöä kohti, ja sitä maksetaan työntekijöille, jotka osallistuvat työhaastatteluihin, valintatesteihin tai muihin mahdollisen työnantajan järjestämiin hakumenettelyihin. Avustuksen on tarkoitus kattaa haastatteluun liittyvät henkilökohtaiset kulut. Avustuksen saajat voivat saada enintään kaksi avustusta, jos he osallistuvat useampaan kuin kahteen haastatteluun eri työnantajien kanssa. – Harjoitteluavustus: Toimenpide koostuu enintään 1 000 euron[20] suuruisesta avustuksesta (tai enintään 3 000 eurosta[21], kun on kyse tekniseksi tai erikoistuneeksi henkilöstöksi koulutetuista työntekijöistä), ja se maksetaan työntekijöille, jotka osallistuvat työharjoitteluun. Avustuksen on tarkoitus kattaa kulut, jotka aiheutuvat majoituksesta, sairausvakuutuksesta, aterioista, raaka-aineista, suojalaitteista jne. Avustuksen saajien on asuttava työntekijävähennysten kohteena olevalla alueella ja osallistuttava vähintään kahteen hankkeen toimeen. – Oleskelukorvaus: Toimenpide koostuu 150 euron suuruisesta kertakorvauksesta harjoitteluun osallistuville työntekijöille. Sen tarkoituksena on korvata se, että joitakin toimenpiteitä saatetaan toteuttaa avustuksen saajien asuma-alueen ulkopuolella ja niihin voi liittyä tilapäistä poissaoloa kotoa ja perheen piiristä. Harjoittelujaksoille osallistuvat eivät enää saa työttömyysetuuksia, eivätkä he voi käydä töissä harjoittelun aikana. Oleskelukorvaus maksetaan vain kerran sen jälkeen, kun toimenpide, johon työntekijä osallistui, on päättynyt. – Osallistumiskannustin: Tämä toimenpide koostuu 200 euron suuruisesta kertakorvauksesta työntekijöille, jotka saavat todistusohjelman päätökseen osana ammatillista koulutusta. Sen tarkoituksena on motivoida työntekijöitä ja korvata heille koulutukseen osallistumisesta aiheutuvia kuluja. Kurssille osallistuvat eivät voi käydä töissä kurssin aikana, koska kurssille osallistuminen on pakollista ja kurssit järjestetään pääsääntöisesti aamupäivisin. – Matkakorvaus, haastatteluavustus ja harjoitteluavustus maksetaan vasta, kun avustuksen saaja on toimittanut todisteet osallistumisestaan (esim. kuitti, lasku jne.). Harjoitteluun osallistuvat työntekijät, jotka saavat oleskelukorvausta, eivät saa matkakorvausta, koska harjoittelujakson järjestävä yritys huolehtii kuljetuksesta. – Mentorointi työelämään siirtymisen jälkeen: Toimenpide koostuu työnantajan vastikään työhön otetuille työntekijöille tarjoamista mentorointitoimista, joita tarjotaan kolmesta kuuteen kuukautta. Ohjaaja tarjoaa tukea ja apua, jotta voidaan helpottaa henkilön siirtymistä irtisanotun työntekijän tilanteesta palkatun henkilön asemaan. 20. EGR:n täytäntöönpanoa koskevat menot, jotka on sisällytetty hakemukseen, kattavat asetuksen (EY) N:o 1927/2006 3 artiklan mukaisesti valmistelu-, valvonta- sekä tiedotus- ja mainontatoimia. 21. Romanian viranomaisten esittämät yksilölliset palvelut ovat aktiivisia työmarkkinatoimenpiteitä, jotka kuuluvat asetuksen (EY) N:o 1927/2006 3 artiklassa määriteltyihin tukikelpoisiin toimiin. Romanian viranomaiset arvioivat kokonaiskustannuksiksi 7 142 300 euroa, joista yksilöllisten palvelujen kustannukset ovat 6 909 300 euroa, ja EGR:n täytäntöönpanokustannuksiksi 233 000 euroa (3,26 prosenttia kokonaismäärästä). EGR:stä haettu rahoitusosuus on yhteensä 3 571 150 euroa (50 prosenttia kokonaiskustannuksista). Toimet || Kohteena olevien työnteki­jöiden arvioitu lukumäärä || Arvioidut kustan­nukset kohteena olevaa työntekijää kohti (euroina) || Kustannukset yhteensä (EGR ja kansallinen yhteis­rahoitus) (euroa) Yksilölliset palvelut (asetuksen (EY) N:o 1927/2006 3 artiklan ensimmäinen kohta) Työntekijöiden rekisteröinti || 1 000 || 50 || 50 000 Tiedotus, ammatillinen ohjaus ja neuvonta || 1 000 || 1 500 || 1 500 000 Ammatillisen koulutuksen kurssit ja työharjoittelujaksot || 500 || 800 || 400 000 Tuki riippumattoman toiminnan aloittamiseen || 250 || 15 000 || 3 750 000 Tuotantotilan vuokraus ja vuokran maksu hankkeen keston ajan || 250 || 860 || 215 000 Matkakorvaus || 300 || 250 || 74 300 Haastatteluavustus || 400 || 100 || 40 000 Harjoitteluavustus || 400 || 1 000 || 400 000 Oleskelukorvaus || 400 || 150 || 60 000 Osallistumiskannustin || 500 || 200 || 100 000 Mentorointi työelämään siirtymisen jälkeen || 400 || 800 || 320 000 Yksilölliset palvelut yhteensä || || 6 909 300 EGR:n täytäntöönpanokustannukset (asetuksen (EY) N:o 1927/2006 3 artiklan kolmas kohta) Valmistelutoimet || || 153 000 Hallinnointi || || 0 Tiedotus ja mainonta || || 70 000 Valvontatoimet || || 10 000 EGR:n täytäntöönpanokustannukset yhteensä || || 233 000 Arvioidut kokonaiskustannukset || || 7 142 300 EGR:n rahoitusosuus (50 % kokonaiskustannuksista) || || 3 571 150 22. Romanian viranomaiset ovat vahvistaneet, että toimenpiteet ovat täydentäviä rakennerahastoista[22] rahoitettavien toimien kanssa ja että kaikki päällekkäisrahoitus estetään. Jotta vältetään toimien päällekkäinen rahoitus ESR:stä ja EGF:stä, Romanian viranomaiset ovat allekirjoittaneet puitepöytäkirjan, jonka turvin ESR:n toimia hallinnoivat viranomaiset voivat tehdä ristiintarkastuksia työ-, perhe-, sosiaalisen suojelun ja vanhusasioiden ministeriön, henkilöresurssien kehittämistä koskevan ESR-toimenpideohjelman hallintoviranomaisen ja ANOFM:n tietokantoihin. Päivämäärät, jolloin yksilöllisten palvelujen tarjoaminen vähennetyille työntekijöille aloitettiin tai on tarkoitus aloittaa 23. Romania aloitti EGR:n yhteisrahoitusta varten ehdotettuun koordinoituun pakettiin sisältyvien yksilöllisten palvelujen tarjoamisen asianomaisille työntekijöille 1. maaliskuuta 2013. Tästä päivämäärästä alkaa näin ollen tukikelpoisuusaika, joka koskee kaikkea EGR:stä mahdollisesti myönnettävää apua. Menettelyt työmarkkinaosapuolten kuulemiseksi 24. Vähennettyjä työntekijöitä kuultiin useaan otteeseen EGR-hakemusta valmisteltaessa. Työmarkkinaosapuolia kuultiin ehdotetusta yksilöllisten palvelujen koordinoidusta paketista seuraavasti: · kesäkuussa 2012 järjestettiin tapaaminen työministeriön ja Mechel Campia Turziin johdon välillä yrityksen kannasta aiottuihin työntekijävähennyksiin; · elokuussa 2012 järjestettiin tapaaminen työmarkkinaosapuolten välisestä vuoropuhelusta vastaavan varaministerin ja työmarkkinaosapuolten välisen vuoropuhelun komission (johon kuuluu ammattiliittojen edustajia) jäsenten välillä työntekijävähennysten aiheuttamasta tilanteesta; · syyskuussa 2012 järjestettiin tapaaminen työmarkkinaosapuolten välisestä vuoropuhelusta vastaavan varaministerin sekä ammattiliittojen ja paikallisten viranomaisten edustajien välillä Romanian hallituksen mahdollisuudesta käyttää EGR:ää. 25. Romanian viranomaiset vahvistivat, että kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu. Tiedot toimista, jotka ovat pakollisia kansallisen lainsäädännön tai työehtosopimusten nojalla 26. Romanian viranomaisten hakemuksessa esitettiin seuraavat tiedot asetuksen (EY) N:o 1927/2006 6 artiklassa säädettyjen kriteerien täyttymisestä: · vahvistettiin, ettei EGR:stä saatavalla rahoitustuella korvata toimenpiteitä, jotka kuuluvat yritysten vastuualaan kansallisen lainsäädännön tai työehtosopimusten nojalla; · osoitettiin, että suunnitelluilla toimilla tuetaan yksittäisiä työntekijöitä eikä niitä käytetä yritysten tai toimialojen rakenneuudistukseen; · vahvistettiin, ettei edellä tarkoitetuille tukikelpoisille toimille saada avustusta muista EU:n rahoitusvälineistä. Hallinnointi- ja valvontajärjestelmät 27. Romania on ilmoittanut komissiolle, että rahoitustuen hallinnoinnista ja valvonnasta vastaavat samat elimet, joille kuuluu myös Euroopan sosiaalirahaston hallinnointi ja valvonta. Rahoitustukea hallinnoi ANOFM, joka on nimetty EGR:stä saatavan rahoituksen hallinnoinnista vastaavaksi kansalliseksi viranomaiseksi. Hallituksen päätöksellä nro 11/2009 vahvistetaan institutionaalinen kehys EGR:n rahoitustuen koordinointia ja hallinnointia varten. Erityisissä ohjeissa kuvataan EGR:n hallinnointimenettelyjä, mukana olevien eri elinten roolia sekä niitä mekanismeja, joilla varmistetaan EGR:n hallinnointia koskevien yleisten periaatteiden ja asiaan liittyvän lainsäädännön noudattaminen. Romanian tilintarkastustuomioistuimen yhteydessä toimiva tarkastusviranomainen on nimitetty EGR:n tarkastusviranomaiseksi. Rahoitus 28. Romanian hakemuksen perusteella ehdotetaan, että EGR:stä myönnetään yksilöllisten palvelujen koordinoidulle paketille (mukaan luettuna EGR:n täytäntöönpanosta aiheutuvat kustannukset) 3 571 150 euroa, joka vastaa 50:tä prosenttia kokonaiskustannuksista. Komission ehdotus rahastosta maksettavasta osuudesta perustuu Romanian toimittamiin tietoihin. 29. Ottaen huomioon EGR:stä myönnettävän rahoitustuen enimmäismäärän neuvoston asetuksen (EU, Euratom) N:o 1311/2013 12 artiklan mukaisesti samoin kuin määrärahojen uudelleenkohdennusten osalta käytettävissä olevan liikkumavaran komissio ehdottaa, että EGR:n varoja otetaan käyttöön koko edellä mainittu määrä. 30. Euroopan parlamentti ja neuvosto tekevät talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2. joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[23] 13 kohdan mukaisesti yhdessä ehdotetun päätöksen EGR:n varojen käyttöönotosta. 31. Komissio esittää erikseen siirtopyynnön asiaa koskevien maksusitoumusmäärärahojen kirjaamiseksi vuoden 2014 talousarvioon 2. joulukuuta 2013 tehdyn toimielinten sopimuksen 13 kohdan mukaisesti. Maksumäärärahojen lähteet Käsillä olevan hakemuksen kohteena olevat 3 571 150 euroa katetaan vuoden 2014 EGR-budjettikohdan määrärahoista. Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2012/010 RO/Mechel, Romania) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[24] ja erityisesti sen 12 artiklan 3 kohdan, ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[25] ja erityisesti sen 13 kohdan, ottavat huomioon Euroopan komission ehdotuksen[26] sekä katsovat seuraavaa: (1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työmarkkinoille uudelleen integroitumisessa. (2) EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[27] 12 artiklassa säädetään. (3) Romania toimitti 21 päivänä joulukuuta 2012 hakemuksen EGR:n varojen ottamiseksi käyttöön yrityksen SC Mechel Campia Turzii SA ja yhden sen jatkojalostajan toteuttamien työntekijävähennysten vuoksi ja täydensi hakemusta lisätiedoilla 4 päivään maaliskuuta 2014 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 3 571 150 euroa. (4) EGR:stä olisi sen vuoksi otettava käyttöön varoja rahoitustuen antamiseksi Romanian hakemuksen perusteella, OVAT HYVÄKSYNEET TÄMÄN PÄÄTÖKSEN: 1 artikla Euroopan globalisaatiorahastosta (EGR) otetaan käyttöön 3 571 150 euroa maksusitoumusmäärärahoina ja maksumäärärahoina osana varainhoitovuotta 2014 koskevaa Euroopan unionin yleistä talousarviota. 2 artikla Tämä päätös julkaistaan Euroopan unionin virallisessa lehdessä. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 347, 20.12.2013, s. 884. [2] EUVL L 406, 30.12.2006, s. 1. [3] Asetuksen (EY) N:o 1927/2006 3 artiklan kolmannen kohdan mukaisesti. [4] Lähde: World Steel Association, Steel Statistical Yearbook 2012. [5] Todettavissa oleva kulutus saadaan, kun tuotantoon lisätään tuonti ja siitä vähennetään vienti. [6] Vrt. komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – Kilpailukykyistä ja kestävää eurooppalaista terästeollisuutta koskeva toimintasuunnitelma (COM(2013) 407). [7] EGF/2009/022/ BG/Kremikovtsi AD (komissio hylkäsi hakemuksen), EGF/2013/002 BE/Carsid (hakemus esitettiin komissiolle 2. huhtikuuta 2013), EGF/2013/007 BE Duferco-NLMK (hakemus esitettiin komissiolle 27. syyskuuta 2013). [8] EGF/2010/007 AT/Steiermark and Niederösterreich. Päätös 2011/652/EU, annettu 27. syyskuuta 2011 (EUVL L 263, 7.10.2011, s. 9). [9] Avoimien työpaikkojen osuus mittaa avoimien työpaikkojen prosenttiosuutta verrattuna täytettyjen ja täyttämättömien työpaikkojen kokonaismäärään. Vuoden 2012 kolmannella neljänneksellä avoimien työpaikkojen arvioitu osuus EU-28:ssa NACE Rev. 2:n pääluokissa B–S (teollisuus, rakentaminen ja palvelut) oli 1,4 prosenttia. [10] Monet ehdotetuista toimenpiteistä ovat samanlaisia kuin tapauksessa EGF/2011/014 RO/Nokia käyttöön otetut toimenpiteet. [11] Kurssit on tarkoitettu vähennetyille työntekijöille, joita ei valita osallistumaan osuuskuntaan. [12] Romanian viranomaiset katsovat, että toimenpiteet, joilla tuetaan yritysten perustamista yksittäisten työntekijöiden toimesta, eivät olisi tehokkaita, koska tavaroiden ja palvelujen kysyntä on alueella vähäistä huonojen elinolojen vuoksi. [13] Uusi yritys perustetaan osuuskuntien perustamisesta annetun lain nro 1/2005 nojalla. [14] Asiakasyritys löydettiin AJOFM:n tekemän markkinatutkimuksen avulla, kun pyrittiin löytämään sopivia yrityksiä, jotka haluavat investoida Câmpia Turziin alueelle ja osallistua osuuskuntajärjestelyyn. [15] Romanian viranomaisten mukaan 15 000 euron määrä tuen kohteena olevaa työntekijää kohti laskettiin jakamalla teollisen toiminnan arvioidut kokonaiskustannukset tarvittavien työntekijöiden odotettavissa olevalla lukumäärällä. AJOFM Clujin ja osuuskunnan kunkin jäsenen välillä tehdään sopimus setelin myöntämisestä. Sopimuksessa määrätään, että vähennetyn työntekijän on noudatettava osuuskunnan perustamista ja toteuttamista koskevaa suunnitelmaa. [16] Käyttöpääoma viittaa määrään, joka tarvitaan kattamaan ne kulut, joita syntyy osuuskunnan toiminnasta muutaman kuukauden ajalta – tämä ajanjakso alkaa siitä hetkestä, kun osuuskunta päättää näytekappaleiden tekemisestä ja tuotannosta, siihen saakka, kunnes se saa ensimmäisten toimitettujen tuotteiden arvon. [17] Käytännössä AJOFM Cluj maksaa kyseiset 15 000 euroa suoraan osuuskunnalle niiden laskujen, joita osuuskunnalle ovat osoittaneet sille koneita, laitteita ja raaka-aineita toimittaneet yritykset, sekä mahdollisten laissa määrättyjen kirjanpitotositteiden perusteella. [18] Työntekijät voivat nimittää ammattijohdon, vaikkakin jotkut entiset Mechelin työntekijät, joilla on asiaan liittyvää kokemusta, voisivat myös hoitaa johto- tai välitystehtäviä (henkilöstöhallinto, kirjanpito, suunnittelu, linjanvalvonta, myynti jne.). Osuuskunnan johto – ja näin ollen epäsuorasti kukin osuuskunnan jäsen sitä kautta, että hänellä on äänioikeus yleiskokouksessa – päättää niitä henkilöitä koskevista oikeuksista ja edellytyksistä, jotka voivat liittyä osuuskuntaan tai erota siitä. [19] AJOFM Cluj tekee osuuskunnan kanssa sopimuksen, joka sisältää lausekkeita, jotka koskevat osuuskunnan perustamista, toimintaa ja kestävyyttä, sekä lausekkeita, joihin turvaudutaan, jos sopimuksen velvoitteita ei noudateta. AJOFM Cluj allekirjoittaa samanlaisen sopimuksen työttömiä palkkaavien yritysten kanssa. Jos työntekijöitä palkkaava yritys ei täytä sopimusvelvoitteitaan, sen on palautettava saamansa varat. [20] Tämä määrä on määritetty niiden arvioiden pohjalta, joita mahdolliset työnantajat ja harjoittelupaikkojen tarjoajat ovat antaneet tarpeesta kattaa kustannukset, jotka liittyvät tuen kohteena olevien työntekijöiden osallistumiseen harjoittelujaksoille. [21] Tekniseksi tai erikoistuneeksi henkilöstöksi koulutetuille työntekijöille maksettavan avustuksen suurempi määrä johtuu siitä, että tällaisen henkilöstön harjoittelujakso on kolme kertaa muiden harjoittelujaksoa pidempi, jolloin myös kustannukset ovat suuremmat. [22] Esimerkkinä voidaan mainita, että Romanian viranomaiset täydentävät EGR:n toimenpiteitä Callcem-hankkeella, jota ESR yhteisrahoittaa. Callcem-hanke tarjoaa työnhakupalveluja ja työnvälityspalveluja työnhakijoille (puhelimitse tai tietotekniikan avulla). [23] EUVL C 373, 20.12.2013, s. 1. [24] EUVL L 406, 30.12.2006, s. 1. [25] EUVL C 373, 20.12.2013, s. 1. [26] EUVL C […], […], s. […]. [27] EUVL L 347, 20.12.2013, s. 884.